Γνωμοδότηση της Οικονομικής και Κοινωνικής Επιτροπής με θέμα την "Πρόταση Κανονισμού του Ευρωπαϊκού Κοινοβουλίου και του Συμβουλίου σχετικά με την αδεσμοποίητη πρόσβαση στον τοπικό βρόχο"

(2001/C 14/20)

Στις 20 Σεπτεμβρίου 2000 το Συμβούλιο αποφάσισε σύμφωνα με το άρθρο 262 της ιδρυτικής συνθήκης της Ευρωπαϊκής Κοινότητας να ζητήσει τη γνωμοδότηση της Οικονομικής και Κοινωνικής Επιτροπής με θέμα την παραπάνω πρόταση.

Το Προεδρείο ανέθεσε στις 11 Ιουλίου 2000 στο τμήμα μεταφορών, ενέργειας, υποδομών και κοινωνίας των πληροφοριών, την προετοιμασία των σχετικών εργασιών.

Η Οικονομική και Κοινωνική Επιτροπή στην 376η σύνοδο ολομέλειας της που πραγματοποιήθηκε στις 18 και 19 Οκτωβρίου 2000 όρισε γενικό εισηγητή τον κ. Cambus, λόγω της κατεπειγούσης φύσεως των εργασιών και υιοθέτησε την ακόλουθη γνωμοδότηση.

1. Εισαγωγή

1.1. Ο τομέας των τηλεπικοινωνιών βρίσκεται σε διαρκή τεχνολογική εξέλιξη που γίνεται μάλιστα όλο και πιό γρήγορη λόγω του ότι η διαχείριση των φυσικών ή άυλων δικτύων των υπηρεσιών που την αποτελούν βασίζεται κυρίως στις πιό σύγχρονες τεχνολογίες της πληροφορικής. Ο εν λόγω τομέας συμβάλλει αποφασιστικά στη διάδοση των νέων τεχνολογιών της πληροφορίας και κατά συνέπεια στην πραγματοποίηση των στόχων της Ευρωπαϊκής Ένωσης όσον αφορά την κοινωνία της γνώσης και την καινοτομία.

1.2. Γι' αυτό το λόγο ζητήθηκε ρητά από τους φορείς εκμετάλλευσης των τηλεπικοινωνιών να προσφέρουν πριν από το τέλος του 2000 ταχείες, εύκολες και φθηνές προσβάσεις στο Ιnternet για τις επιχειρήσεις και για τους ιδιώτες. Για το σκοπό αυτό τα συμπεράσματα των συμβουλίων της Λισσαβώνας και της Feira αναφέρονται στην υποχρέωση των κρατών μελών να προβούν στην απελευθέρωση του ανταγωνισμού για τους τοπικούς βρόχους το αργότερο την 1η Ιανουαρίου 2001.

1.3. Ο τομέας των τηλεπικοινωνιών είναι βάσει νόμου τελείως ανοικτός στον ανταγωνισμό, από την θέση σε ισχύ της οδηγίας το 1996 της οποίας η εφαρμογή δεν έπρεπε να καθυστερήσει πέραν της 1ης Ιανουαρίου 1998. Επομένως, κάθε νέος φορέας εκμετάλλευσης μπορεί σήμερα να εισέλθει στον εν λόγω τομέα δραστηριοτήτων και να ανταγωνιστεί τους παραδοσιακούς φορείς εκμετάλλευσης των τηλεπικοινωνιών. Εξάλλου, οι νέες τεχνολογίες υπήρξαν η αιτία και το μέσο της ανάπτυξης του ανταγωνισμού· το παράδειγμα των GSM έδωσε σε νέους φορείς εκμετάλλευσης την ευκαιρία να δημιουργήσουν πελατεία αφού προέβησαν σε λογικές επενδύσεις. Αντίθετα, ο στόχος της απελευθέρωσης του ανταγωνισμού και στην υπηρεσία που παρέχεται σε όλους τους συνδρομητές τηλεφώνου, χωρίς εξαίρεση, δεν μπορεί να επιτευχθεί βραχυπρόθεσμα εφόσον δεν επιβληθεί στους παραδοσιακούς φορείς εκμετάλλευσης να επιτρέψουν στους ανταγωνιστές τους φορείς εκμετάλλευσης την πρόσβαση στον τελευταίο "κρίκο" του τηλεφωνικού δικτύου, δηλαδή στον τοπικό βρόχο.

1.4. Ο όρος τοπικός βρόχος αναφέρεται στο φυσικό κύκλωμα που συνδέει τους χώρους του πελάτη με τον τοπικό μεταγωγέα του φορέα εκμετάλλευσης επικοινωνιών ή με αντίστοιχη ευκολία του τοπικού δικτύου. Πρόκειται για ένα ζευγάρι χάλκινων αγωγών μέσω του οποίου δεν μπορούσαμε μέχρι σήμερα να διοχετεύσουμε συγχρόνως προφορική τηλεφωνία και ψηφιακή πληροφορία. Για να παρασχεθούν στους συνδρομείς υπηρεσίες μεταβίβασης ψηφιακών δεδομένων χρειαζόταν ένα επιπλέον ζευγάρι ειδικών αγωγών του τύπου ψηφιακού δικτύου ενοποιημένων υπηρεσιών (ISDN). Χάρη στην τεχνολογική πρόοδο που έχει σημειωθεί εδώ και ένα χρόνο είναι πλέον δυνατό να μεταβιβασθούν συγχρόνως από το ίδιο ζευγάρι χάλκινων αγωγών αφενός η φωνητική τηλεφωνία και αφετέρου οι υπηρεσίες μεταβίβασης ψηφιακών δεδομένων υψηλής ταχύτητας, που αποκαλούνται xDSL (50 έως 100 φορές ταχύτερες από τις σημερινές υπηρεσίες).

1.5. Οι τοπικοί βρόχοι δημιουργήθηκαν κατά την ανάπτυξη των δικτύων και των συνδρομητών της φωνητικής τηλεφωνίας, μέσα σε ένα κανονιστικό πλαίσιο αποκλειστικών δικαιωμάτων που κατέστη αναγκαίο λόγω των τεράστιων επενδύσεων, της μεγάλης διάρκειας απόσβεσής τους και της πολιτικής βούλησης για την παροχή καθολικών υπηρεσιών. Αποτελούν το διακύβευμα μεταξύ των παραδοσιακών φορέων εκμετάλλευσης και των νεοεισερχομένων στην αγορά, οι οποίοι επιθυμούν να έχουν πρόσβαση και στον τελευταίο αυτό βρόχο του δικτύου για να προσφέρουν στον συνδρομητή τις νέες υπηρεσίες τους.

1.6. Θεωρητικά, μπορούν ήδη να προτείνουν τις υπηρεσίες αυτές, υπό την προϋπόθεση όμως να κατασκευάσουν αντίστοιχο υλικό ή άυλο εξοπλισμό, (π.χ. ασύρματους τοπικούς βρόχους). Επειδή δεν είναι δυνατό να περιμένει κανείς την ανάπτυξη ανταγωνιστικών δικτύων, η οποία αναγκαστικά θα είναι μακροχρόνια, ή/και διαφορετικών τεχνολογιών, εκτός εάν επιθυμείται η αύξηση της καθυστέρησης της Ευρωπαϊκής Ένωσης στον τομέα των τεχνολογιών της πληροφορίας, η επιλογή της απελευθέρωσης της προσβάσεως στον τοπικό βρόχο εμφανίστηκε ως η μόνη δυνατή και αποφασίστηκε να υιοθετηθεί στα Συμβούλια της Λισσαβώνας και της Feira.

1.7. Από τεχνική άποψη, ο κανονισμός περιέχει τρεις έννοιες: την πλήρως αδεσμοποίητη πρόσβαση στον τοπικό βρόχο, την κοινή (μεριζόμενη) πρόσβαση στον τοπικό βρόχο, και για την πραγματοποίηση της μίας ή της άλλης, τη συνεγκατάσταση των εξοπλισμών του νεοεισερχόμενου φορέα εκμετάλλευσης. Οι δύο τεχνικές επιλογές, η πλήρως αδεσμοποίητη πρόσβαση και η κοινή πρόσβαση, δεν είναι ουδέτερες από οικονομική άποψη.

2. Περίληψη της πρότασης της Επιτροπής

2.1. Η πρόταση αποτελεί μέρος ενός νέου νομοθετικού πλαισίου για όλα τα δίκτυα και τις υπηρεσίες μεταβίβασης που αποσκοπούν στο να διασφαλισθεί η ανταγωνιστικότητα της αγοράς των ηλεκτρονικών επικοινωνιών(1). Η πρόταση κανονισμού έχει διττό στόχο:

- να παρασχεθεί η νομική βάση στις κανονιστικές αρχές των κρατών μελών που πιθανόν να συναντήσουν δυσκολίες προκειμένου να καταστήσουν υποχρεωτική την αδεσμοποίητη πρόσβαση στους τοπικούς βρόχους και συνεπώς να μην είναι σε θέση να επιτύχουν το στόχο που καθορίστηκε στα Ευρωπαϊκά Συμβούλια της Λισσαβώνας και της Feira, και

- να καταστεί δυνατή η εφαρμογή της εναρμονισμένης αδεσμοποίητης πρόσβασης στον τοπικό βρόχο, σε ευρωπαϊκό επίπεδο προκειμένου να αποφευχθούν οι στρεβλώσεις του ανταγωνισμού.

2.2. Οι λόγοι θέσπισης του κανονισμού βασίζονται στις εξής αιτιολογικές σκέψεις:

2.2.1. το τοπικό δίκτυο παραμένει ένα από τα λιγότερο ανταγωνιστικά τμήματα της ελευθερωμένης αγοράς τηλεπικοινωνιών διότι οι νεοεισερχόμενοι δεν διαθέτουν εκτεταμένες εναλλακτικές υποδομές δικτύου και δεν είναι σε θέση, με παραδοσιακές τεχνολογίες, να φτάσουν το επίπεδο των οικονομιών κλίμακας και αντικειμένου των κοινοποιημένων φορέων εκμετάλλευσης με σημαντική ισχύ στην αγορά,

2.2.2. η αποδεσμοποίηση του τοπικού βρόχου σχετίζεται κυρίως με τις υποδομές σε χάλκινους αγωγούς ενός φορέα με σημαντική ισχύ στην αγορά και η επένδυση σε εναλλακτικές υποδομές πρέπει να παρέχει τη δυνατότητα διασφάλισης ενός λογικού συντελεστή απόδοσης, ο οποίος θα μπορούσε να διευκολύνει την επέκταση των εν λόγω υποδομών σε περιοχές όπου η διείσδυσή τους παραμένει σε χαμηλά επίπεδα,

2.2.3. είναι προτιμότερο όπως η επιβολή αδεσμοποίητης πρόσβασης στον τοπικό βρόχο αφορά μόνο τους φορείς εκμετάλλευσης που έχουν ορισθεί από τις εθνικές κανονιστικές αρχές ως διαθέτοντες σημαντική ισχύ στην αγορά σύμφωνα με τις σχετικές κοινοτικές διατάξεις,

2.2.4. για την πρόσβαση στον τοπικό βρόχο και στις συναφείς ευκολίες (όπως συνεγκατάσταση και μισθωμένη χωρητικότητα μετάδοσης) οι κανόνες κοστολόγησης και τιμολόγησης θα πρέπει να είναι διαφανείς, ισότιμοι και αντικειμενικοί, προκειμένου να διασφαλισθεί η δίκαιη αντιμετώπιση. Οι κανόνες τιμολόγησης θα πρέπει να εξασφαλίζουν ότι ο φορέας παροχής του τοπικού βρόχου είναι σε θέση να καλύπτει το αντίστοιχο κόστος του και να έχει επιπλέον εύλογη απόδοση,

2.2.5. η δημοσίευση προσφορών αναφοράς για αδεσμοποίητη πρόσβαση στον τοπικό βρόχο, βραχυπρόθεσμα και κατά προτίμηση στο Διαδίκτυο, και υπό τον εποπτικό έλεγχο της εθνικής κανονιστικής αρχής (ΕΚΑ), θα συνέβαλε στη δημιουργία διαφανών και ισότιμων συνθηκών αγοράς,

2.2.6. ο στόχος της δημιουργίας εναρμονισμένου πλαισίου για την αποδεσμοποιημένη πρόσβαση στον τοπικό βρόχο, δεν μπορεί να υλοποιηθεί με ασφαλή και εναρμονισμένο τρόπο και εγκαίρως από τα κράτη μέλη με βάση το υφιστάμενο εθνικό ή κοινοτικό δίκαιο και, επομένως, μπορεί να υλοποιηθεί καλύτερα σε κοινοτικό επίπεδο. Ο παρών κανονισμός περιορίζεται στο ελάχιστο αναγκαίο για τη επίτευξη αυτών των στόχων.

2.3. Το περιεχόμενο του σχεδίου περιορίζεται σε πέντε άρθρα:

2.3.1. Στο άρθρο 1 "πεδίο εφαρμογής" ορίζεται ότι η εθνική κανονιστική αρχή κοινοποιεί στην Επιτροπή τους φορείς εκμετάλλευσης δικτύου που έχουν σημαντική ισχύ στην αγορά.

2.3.2. Στο άρθρο 2 "ορισμοί" προσδιορίζονται οι εξής έννοιες:

- η αδεσμοποίητη πρόσβαση ως πλήρης ή κοινή (μεριζόμενη) πρόσβαση που προσφέρεται στον νεοεισερχόμενο,

- η κοινή (μεριζόμενη) πρόσβαση ως παροχή πρόσβασης στο νεοεισερχόμενο στο μή φωνητικό φάσμα συχνοτήτων και ως δυνατότητα διατήρησης του φωνητικού φάσματος από τον εγκατεστημένο φορέα,

- η συνεγκατάσταση ως παροχή του φυσικού χώρου και των τεχνικών προϋποθέσεων που είναι απαραίτητες για την τοποθέτηση του εξοπλισμού του νεοεισερχόμενου φορέα.

2.3.3. Στο άρθρο 3 "παροχή αποδεσμοποιημένης πρόσβασης" ορίζεται ότι οι κοινοποιημένοι φορείς εκμετάλλευσης θέτουν στη διάθεση τρίτων έως την 30ή Δεκεμβρίου 2000, αδεσμοποίητη πρόσβαση στον τοπικό βρόχο υπό διαφανείς, δίκαιους και ισότιμους όρους· τους υποχρεούνται να παρέχουν στους νεοεισερχόμενους πρόσβαση σε κάθε εφικτό τερματικό σημείο του χάλκινου τοπικού βρόχου ή υποβρόχου· οι κοινοποιημένοι φορείς εκμετάλλευσης δημοσιεύουν έως την 31η Δεκεμβρίου 2000 το αργότερο, προσφορά αναφοράς για την αδεσμοποίητη πρόσβαση στους τοπικούς βρόχους και στις συναφείς ευκολίες συμπεριλαμβανομένης της συνεγκατάστασης (προϋποθέσεις, όροι και τιμές).

2.3.4. Στο άρθρο 4 "κανονιστική εποπτεία" προσδιορίζεται η αρμοδιότητα των εθνικών κανονιστικών αρχών να παρεμβαίνουν όσον αφορά τους όρους των προσφορών - όπου αιτιολογείται - εφόσον δεν είναι ικανοποιητικό το επίπεδο ανταγωνισμού όπως και για την επίλυση διαφορών μεταξύ φορέων εκμετάλλευσης σχετικά με την εφαρμογή του κανονισμού.

2.3.5. Το άρθρο 5 ορίζει ότι ο κανονισμός θα αρχίσει να ισχύει την τρίτη μέρα μετά την δημοσίευσή του στην επίσημη εφημερίδα των Ευρωπαϊκών Κοινοτήτων.

3. Γενικές παρατηρήσεις

3.1. Σκοπιμότητα του σχεδίου κανονισμού

3.1.1. Είναι η πρώτη φορά που υιοθετείται ένας κανονισμός στον τομέα των τηλεπικοινωνιών. Έτσι, το θέμα σχετικά με την αδεσμοποίητη πρόσβαση στον τοπικό βρόχο θα χωρισθεί από τα άλλα κείμενα που αποτελούν την επανεξέταση του κανονιστικού πλαισίου των δικτύων και υπηρεσιών των ηλεκτρονικών υπηρεσιών επικοινωνίας. Κυρίως όμως, επειδή δεν χρειάζεται καμία μεταφορά στο εσωτερικό δίκαιο των κρατών μελών ο κανονισμός είναι το καλύτερο μέσο για να διασφαλισθεί η ταχεία εφαρμογή των διατάξεών του.

3.1.2. Η ΟΚΕ συμμερίζεται την άποψη ότι επείγει η ευρεία διάδοση των τεχνολογιών και των υπηρεσιών της κοινωνίας της πληροφορίας, τόσο προς τις επιχειρήσεις όσο και προς τους ιδιώτες. Η απελευθέρωση του τομέα των τηλεπικοινωνιών, που ξεκίνησε βάσει νόμου το 1996 εφαρμόσθηκε κατ' αρχάς για τις πιό κερδοφόρες δραστηριότητες όπως η τηλεφωνία των μεγάλων αποστάσεων, επί της οποίας οι ανταγωνιστές χρειάστηκαν έναν χρόνο για να λάβουν θέση. Η καθυστέρηση που σημειώθηκε για το άνοιγμα του ανταγωνισμού όσον αφορά τον τοπικό βρόχο δεν εξηγείται μόνο από την ανεπάρκεια των κανονιστικών μέσων, αλλά περισσότερο ίσως από το νεαρό της ηλικίας των τεχνολογικών μεθόδων (xDSL) και από το ενδιαφέρον που επέδειξαν οι εναλλακτικοί φορείς εκμετάλλευσης οι οποίοι επικεντρώθηκαν στην αρχή στις πιό κερδοφόρες περιοχές.

3.1.3. Γι' αυτό το λόγο η ΟΚΕ κρίνει ότι είναι αναγκαίο να διατεθούν τα κατάλληλα μέσα για να επιταχυνθεί η πρόσβαση του κοινού στις νέες δυνατότητες πρόσβασης στο Ιnternet και στις υπηρεσίες μεταβίβασης των δεδομένων τις οποίες καθιστούν δυνατές οι εφαρμογές (xDSL). Ο στόχος του να τεθεί η Ένωση επικεφαλής στον παγκόσμιο ανταγωνισμό όσον αφορά τις εφαρμογές της κοινωνίας της γνώσης και της καινοτομίας, ο οποίος επιβεβαιώθηκε από τα συμβούλια της Λισσαβώνας και της Feira, απαιτεί την ευρύτερη δυνατή διάδοση των εν λόγω εφαρμογών σε όλους τους κύκλους και ικανότητα για άμεση ανταπόκριση στις αιτήσεις των συνδρομητών οι οποίοι χρησιμοποιούν ήδη τις δυνατότητες του Ιnternet, δηλαδή να διαθέτουν επιτέλους ιδιαίτερη πρόσβαση στις υψηλές ταχύτητες χρησιμοποιώντας την υπάρχουσα τηλεφωνική σύνδεση.

3.2. Περιεχόμενο του σχεδίου

3.2.1. Από οικονομική άποψη, στο σχέδιο περιλαμβάνεται η έννοια της αδεσμοποίητης πρόσβασης στον τοπικό βρόχο υπό συνθήκες που θα επιτρέπουν την κάλυψη των δαπανών και τη διασφάλιση μίας λογικής απόδοσης για τον φορέα εκμετάλλευσης πράγμα που είναι δίκαιο, κατά την άποψη της ΟΚΕ, όσον αφορά την απόδοση της επένδυσης που κάθε φορέας εκμετάλλευσης έχει το δικαίωμα να προσδοκά από τις επενδύσεις στις οποίες προβαίνει.

3.2.1.1. Η ΟΚΕ διευκρινίζει εξάλλου ότι η τιμολόγηση για τη διάθεση της υπηρεσίας πρέπει να είναι επίσης ουδέτερη έναντι των τεχνολογικών επιλογών. Πράγματι, ένα πολύ υψηλό επίπεδο τιμών θα παρακινούσε τους νεοεισερχόμενους να επενδύσουν σε ανταγωνιστικούς εξοπλισμούς πράγμα που δεν θα ήταν απαραίτητα αιτιολογημένο, ενώ ένα χαμηλό επίπεδο τιμών θα τους ωφελούσε όσον αφορά την αποδέσμευση των χάλκινων αγωγών διότι θα τους απήλλασε από την διεξαγωγή σοβαρών ερευνών για πιό οικονομικές τεχνολογίες. Είναι συνεπώς ουσιαστικής σημασίας η εμμονή στην ανάγκη να ανταποκρίνονται οι τιμές στην οικονομική πραγματικότητα.

3.2.2. Από τεχνική άποψη, ο κανονισμός περιέχει τις εξής τρεις έννοιες: την πλήρως αποδεσμοποιημένη πρόσβαση, την κοινή (μεριζόμενη) πρόσβαση, και για την πραγματοποίηση της μίας ή της άλλης τη συνεγκατάσταση των εξοπλισμών του νεοεισερχόμενου φορέα εκμετάλλευσης. Αναφέρεται επίσης στη δυνατότητα της αποδεσμοποίησης της πρόσβασης μέρους μόνο του τοπικού βρόχου στον τοπικό υποβρόχο.

3.2.3. Η εν λόγω πρόταση της Επιτροπής βασίζεται στις δυνατότητες της τεχνολογίας και της τεχνικής που καθιστούν δυνατό το διαχωρισμό της παραδοσιακής φωνητικής τηλεφωνίας από τις νέες υπηρεσίες xDSL. Στο σημείο αυτό η ΟΚΕ επισημαίνει ότι οι εθνικές κανονιστικές αρχές (ΕΚΑ) πρέπει να μεριμνούν ώστε η κοινή πρόσβαση να μην παρεκκλίνει προοδευτικά, από το στόχο της για εμπορικούς λόγους, ώστε οι νεοεισερχόμενοι φορείς να διασφαλίζουν τη φωνητική τηλεφωνία μέσω των xDSL.

4. Ειδικές παρατηρήσεις

4.1. Πεδίο εφαρμογής

4.1.1. Η ΟΚΕ συμφωνεί με τον ορισμό που έδωσε η Επιτροπή όσον αφορά τους κοινοποιημένους φορείς εκμετάλλευσης του σταθερού δημόσιου τηλεφωνικού δικτύου. Η ΟΚΕ θα έκρινε επίσης σκόπιμο να προστεθεί στο σημείο αυτό ότι οι ΕΚΑ διαθέτουν κάθε αρμοδιότητα για να εξετάζουν με το ίδιο πνεύμα τις καταχρήσεις των δεσποζουσών θέσεων οι οποίες θα μπορούσαν να δημιουργηθούν σε ειδικές καταστάσεις, εξαιρουμένου του σταθερού δημόσιου τηλεφωνικού δικτύου, όπως π.χ. τα τελευταία δίκτυα στις ζώνες που έχουν εφοδιαστεί με οπτικοακουστικά καλώδια.

4.2. Όροι αποδεσμοποίησης

4.2.1. Η ΟΚΕ συμφωνεί πλήρως με την υποχρέωση που επεβλήθη στους κοινοποιημένους φορείς εκμετάλλευσης, να ανταποκρίνονται δηλαδή στα αιτήματα της "πλήρως αποδεσμοποιημένης πρόσβασης στον τοπικό βρόχο" η οποία συνίσταται στην εκμίσθωση του συνόλου του τοπικού βρόχου σε έναν νεοεισερχόμενο φορέα εκμετάλλευσης χωρίς να μεταβάλλεται το καθεστώς ιδιοκτησίας. Η λύση αυτή έχει το προσόν ότι είναι απλή· υποτίθεται ότι ο νεοεισερχόμενος φορέας εκμετάλλευσης μπορεί να διασφαλίσει τις υπηρεσίες της φωνητικής τηλεφωνίας και τις νέες υπηρεσίες μεταβίβασης των ψηφιακών δεδομένων με υψηλές ταχύτητες. Όμως, επιτρέπει και στον νεοεισερχόμενο φορέα εκμετάλλευσης να υπεκμισθώσει την υπηρεσία της φωνητικής τηλεφωνίας σε οποιοδήποτε φορέα εκμετάλλευσης της εκλογής του και μάλιστα και στον παραδοσιακό κοινοποιημένο φορέα εκμετάλλευσης, όταν το επιθυμεί ο συνδρομητής για λόγους "αφοσίωσης προς τον εν λόγω φορέα".

4.2.2. Η ΟΚΕ αποδέχεται επίσης την υποχρέωση να επιβληθεί με τον κανονισμό μερική αποδεσμοποίηση της πρόσβασης, που αποκαλείται "κοινή (μεριζόμενη) πρόσβαση στον τοπικό βρόχο", η οποία προϋποθέτει τη διατήρηση της χρήσης του φάσματος των συχνοτήτων της φωνητικής τηλεφωνίας από τον επιτόπιο φορέα εκμετάλλευσης και την αποκλειστική διάθεση των μή φωνητικών συχνοτήτων στον νεοεισερχόμενο φορέα εκμετάλλευσης.

4.2.3. Η ΟΚΕ φρονεί πάντως ότι ο εν λόγω τεχνικός όρος πρέπει να συνοδεύεται στην πράξη με μία εμπορική ρήτρα επιμέλειας όπως αυτή που έχουν ήδη υιοθετήσει ορισμένα κράτη μέλη η οποία συνεπάγεται την αυτόματη μετάβαση στην επιλογή της πλήρως αποδεσμοποιημένης πρόσβασης από τον νεοεισερχόμενο φορέα όταν ο συνδρομητής καταγγέλλει τη συνδρομή της φωνητικής τηλεφωνίας στον παραδοσιακό φορέα εκμετάλλευσης.

4.3. Εμπορικοί όροι

4.3.1. Η ΟΚΕ συμμερίζεται το στόχο της υποχρεωτικής δημοσίευσης εκ μέρους των κοινοποιημένων φορέων εκμετάλλευσης προσφοράς αναφοράς για την πρόσβαση στον τοπικό βρόχο. Φρονεί ότι η εν λόγω γενική υποχρέωση δηλαδή της προσφοράς ενδεικτικών τιμών πρόσβασης από τα μεγάλα μέσα ενημέρωσης όπως το Ιnternet δεν μπορεί να αφορά, λογικά παρά μία υπηρεσία, αρκετά γενική ώστε το κόστος της να μπορεί να καθορισθεί κατ' αποκοπήν ανεξάρτητα από τις τοπικές συνθήκες. Η ΟΚΕ φρονεί ότι αυτό πρέπει να εφαρμοσθεί στην πλήρως αδεσμοποίητη πρόσβαση στον τοπικό βρόχο. Για τις άλλες παροχές (ιδίως για τη συνεγκατάσταση) η προσφορά αναφοράς πρέπει να περιέχει λεπτομερώς τους τεχνικούς όρους και να παραπέμπει για την προσφορά τιμής στη μελέτη των αιτήσεων περίπτωση προς περίπτωση, σύμφωνα με τις τοπικές συνθήκες τηρώντας την αρχή ότι κάθε προσφορά πρέπει να έχει ως βάση το κόστος.

4.3.2. Όσον αφορά τις τιμές που ζητούνται για την πρόσβαση στον τοπικό βρόχο, στο άρθρο 4 του σχεδίου αναφέρεται ότι αυτές πρέπει να καθορίζονται βάσει της αρχής της κοστοστρέφειας. Εδώ πρέπει να διευκρινισθεί η φύση των δαπανών, δηλαδή το μακροπρόθεσμο μέσο αυξητικό κόστος (CMILT), διότι είναι το μόνο που εγγυάται ένα θεμιτό και βιώσιμο ανταγωνισμό σύμφωνα με το πνεύμα του σχεδίου κανονισμού καθώς και την τεχνολογική ουδετερότητα.

4.3.2.1. Η ΟΚΕ φρονεί, με το ίδιο πνεύμα, ότι η τιμή της κοινής πρόσβασης πρέπει να αξιολογείται με βάση που θα είναι τουλάχιστο ισότιμη με την τιμή της πλήρως αποδεσμοποιημένης πρόσβασης μειωμένης κατά το ποσό της συνδρομής για την υπηρεσία της σταθερής φωνητικής τηλεφωνίας.

4.4. Είναι απαραίτητο να ενταχθεί στον κανονισμό αυτό η αρχή της εγκατάλειψης κάθε ρύθμισης εκ των προτέρων όταν καταστεί ανταγωνιστική η πρόσβαση στην αγορά υψηλών ταχυτήτων. Για το σκοπό αυτό θα έπρεπε η Επιτροπή να υποβάλλει κάθε δύο χρόνια έκθεση στο Συμβούλιο, το Ευρωπαϊκό Κοινοβούλιο και στην ΟΚΕ σχετικά με την πορεία του ανταγωνισμού στην αγορά της πρόσβασης υψηλών ταχυτήτων και να προτείνει την απόσυρση του κανονισμού όταν το κρίνει σκόπιμο.

5. Συμπεράσματα

5.1. Η ΟΚΕ υποστηρίζει πλήρως το σχέδιο κανονισμού του Ευρωπαϊκού Κοινοβουλίου και του Συμβουλίου που προβλέπει την παροχή ισχυρής νομικής βάσης στα κράτη μέλη και στις εθνικές κανονιστικές αρχές προκειμένου να επιτευχθεί η αδεσμοποίητη πρόσβαση στους τοπικούς βρόχους των τηλεπικοινωνιών το αργότερο στις 31 Δεκεμβρίου 2000, κάτω από εναρμονισμένες συνθήκες σε ευρωπαϊκό επίπεδο.

5.2. Για τον καθορισμό των τιμών όσον αφορά το κόστος, είναι απαραίτητο να διευκρινιστεί ότι πρόκειται για το μακροπρόθεσμο μέσο αυξητικό κόστος προκειμένου να αποφευχθεί η εμφάνιση οικονομικών στρεβλώσεων και να μην ευνοηθούν άστοχες επιλογές ή να εμποδισθεί η ανάπτυξη οικονομικότερων μεθόδων.

5.3. Η ΟΚΕ φρονεί ότι ο εν λόγω Κανονισμός θα πρέπει να αποσυρθεί όταν αναπτυχθεί ένα ικανοποιητικό επίπεδο ανταγωνισμού για τις εν λόγω υπηρεσίες.

Βρυξέλλες, 19 Οκτωβρίου 2000.

Ο Πρόεδρος

της Οικονομικής και Κοινωνικής Επιτροπής

Göke Frerichs

(1) Βλέπε ιδίως την Πρόταση οδηγίας σχετικά με κοινό κανονιστικό πλαίσιο για δίκτυα και υπηρεσίες ηλεκτρονικών επικοινωνιών COM(2000)393 τελικό, TEN/057.